Cuneiform Tablet CTMMA 1 84a (MMA 66.245.5a)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ma-lá dí-in₄ kà-ri-im kà-ni-iš ṣa-ḫe-er-GAL sú-en₆-na-da en-um-a-šur iš-a-al um-ma sú-en₆-na-da-ma a-na en-um-a-šur-ma a-na-ku ù am-tí i-na kà-ni-ìš wa-áš-ba-ni-ma a-ta a-na tur₄-ḫu-mì-it ta-lik-ma ša mì-ma lá ḫa-bu-lá-ku-ni e-ta-lu-tám té-pu-uš-ma a-na É wa-áb-ri-a té-ru-ub-ma 2 ta-ma-lá-ki ku-nu-ki-a ù ú-tù-ub-tí tù-šé-ṣí i-na li-bi₄ ta-ma-lá-ki-a 1 ṭup-pu-um ša 12.66666 ma-na KÙ.BABBAR i-ṣé-er i-dí-IŠTAR ù sú-en₆-na-da ì-lí-a-lúm i-šu 1 ṭup-pu-um ša 10 ma-na KÙ.BABBAR i-ṣé-er sú-en₆-na-da tám-kà-ru-um i-šu-ú 1 ṭup-pu-um ša a-na ḫu-bu-lim a-ni-e-em i-dí-IŠTAR i-za-za-ni-i 1 ṭup-pu-um 0.5 ma-na KÙ.BABBAR i-ṣé-er sú-en₆-na-da ù {d}UTU-tap-pá-i ša-lim-a-ḫu-um i-šu sú-en₆-na-da qá-ta-tum 1 ṭup-pu-um 0.5 ma-na 3.5 GÍN KÙ.BABBAR be-ú-lá-at i-dí-sú-en₆ 1 ṭup-pu-um 15 GÍN KÙ.BABBAR ḫu-bu-ul šu-ma-li-ib-ší 1 ṭup-pu-um 15 GÍN KÙ ḫu-bu-ul bu-lu-uṭ-be-li 1 ṭup-pu-um 15 GÍN KÙ.BABBAR ḫu-bu-ul ḫi-da-dí 1 ṭup-pu-um 4.33333 ma-na KÙ.BABBAR ḫu-bu-ul {d}UTU-tap-pá-i 1 ṭup-pu-um 1 GÚ 20 ma-na SÍG ḫu-bu-ul da-da-a 1 ṭup-pu-um 1 GÚ 2 ma-na URUDU SÍG ḫu-bu-ul i-dí-sú-en₆ 1 ṭup-pu-um 1 GÚ URUDU SÍG ḫu-bu-ul ki-ki-da-nim 1 ṭup-pu-um 2 GÚ URUDU SIG₅ ša i-ṣé-er sú-en₆-na-da ù šál-ma-a-šur DUMU a-dí-a DAM.GÀR i-šu-ú-ma sú-en₆-na-da qá-ta-tum 1 ṭup-pu-um ša 40 ma-na URUDU lá-mu-nim ù 7 ma-na URUDU SIG₅ a-du-da 1 ṭup-pu-um 40 ma-na URUDU lá-mu-nu-um ḫu-bu-ul li-ip-tí-IŠTAR pu-ùḫ-ší-a ù šu-{d}EN.LÍL 1 ṭup-pu-um 30 ma-na URUDU SIG₅ be-ú-lá-at a-ta-a 1 ṭup-pu-um ša 30 GÚ 5 GÚ URUDU SIG₅ ša ší-im i-ṣú-ra-tim il₅-ba-ni DUMU i-a-a ù a-šur-mu-ta-bi₄-il₅ a-ḫu-kà ša-bu-ú-ni-ma ù a-mur-a-šur ra-bi₄-iṣ-kà i ša-ḫa-tí-šu-nu i-zi-zu 1 ṭup-pu-um ša 30 GÚ URUDU SIG₅ i-ṣú-ra-tim il₅-ba-ni ù a-šur-mu-ta-bi₄-il₅ a-ḫu-kà i-dí-nu-nim-ma a-na 30 GÚ URUDU SIG₅ a-na ḫu-bu-ul i-dí-IŠTAR a-na da-šu-šu-ú a-lá-ḫi-nim a-za-zu-ni 1 ṭup-pu-um ša áš-du-ú ù me-er-a-ša ta-ri-ša ta-áš-ú-mu-ší-na ù ṭup-pè-e a-ḫi-ú-tim ša a-na na-áb-šé-e e-zi-bu-ni-ni 1 ṭup-pu-um ša ku-nu-uk ša-lim-a-ḫi-im ša 1.5 ma-na KÙ.BABBAR i-na KÙ.BABBAR-áp i-ku-pì-a DUMU a-ki-a-a ša-lim-a-ḫu-um im-ṣí-ú-ma il₅-qé-ú 1 ṭup-pu-um ša ku-nu-uk i-ku-pì-a DUMU a-gi₅-a-a ša a-na 1 ma-na KÙ.BABBAR a-na ú-zu-a DUMU i-da-a lá i-tù-ú-ru 1 ṭup-pa-am a-šur-ma-lik DUMU ì-lí-iš-tí-kál e-zi-ba-am 1 ṭup-pa-am qá-i-iš-ma a-mur-IŠTAR DUMU ḫa-lá-bi₄-im e-zi-ba-am 1 ṭup-pu-um ša dí-in₄ kà-ri-im tur₄-ḫu-mì-it a-ta-a e-zi-ba-am 1 ku-nu-ku-um ša i-dí-IŠTAR DUMU a-šur-na-da i-na bu-ul-ṭí-šu-ma 4 um-mì-a-nu-ú ik-nu-ku-ma ip-qí-du-nim ku-nu-ku-um ša {d}UTU-tap-pá-i i-na ku-nu-uk 3 ma-ri um-mì-a-nim pá-aq-dam a-ḫa-ma ṭup-pu-ú ša ší-bi₄-a lu a šu-mì-kà lu a-šu-mì i-dí-IŠTAR ša i-na ba-áb DINGIR ú-ḫa-ri-mu-ú-ni ṭup-pu-ú-a i-ṣú-ra-tù-ú-a lu ta-aḫ-sí-sà-tù-ú-a ša URUDU ma-dí-ma mì-ma a-nim i-na 2 ta-ma-lá-ki-a kà-an-ku-ma ta-ma-lá-ki ku-nu-ki ù ú-tù-ub-tí i-na tur₄-ḫu-mì-it a-na É wa-áb-ri-a té-ru-ub-ma e-ta-lu-tám tu-šé-ṣí 2 ta-ma-lá-ki ku-nu-ki-a ù ú-tù-ub-tí ša-am-ša-am a-ni-tám-ma šé-ṣí-a-ma a-na kà-ri-im lu nu-bi₄-il₅-šu-nu-ma a-ṣé-er ku-nu-ki-a kà-ru-um kà-ni-ìš li-ik-nu-uk-šu-nu-ma ša-am-ša-am a-ni-tám-ma a-na-ku ù a-ta a-na a-lim{ki} lu nu-ṣí-ma a-lúm{ki} ù be-el-ni lu-za-ki-ni-a-tí a ma-lá dí-in₄ kà-ri-im kà-ni-iš ṣa-ḫe-er-GAL en-um-a-šur sú-en₆-na-da e-pu-ul um-ma en-um-a-šur-ma a-na sú-en₆-na-da-ma iš-tù 3 ša-na-tim iš-tù i-dí-IŠTAR tám-kà-ri-i i-mu-tù-ú a-na ša i-ṣé-er-i-a ù i-ṣé-er i-dí-IŠTAR tám-kà-ri-a mì-ma lá tí-šu-ú i-na kà-ri-im tur₄-ḫu-mì-it e-ta-lu-tám ba-lu-um kà-ri-im ù tám-kà-ru-tim a-na É i-dí-IŠTAR tám-kà-ri-a ša KÙ.BABBAR 5 GÚ ù e-li-iš ḫa-bu-lá-ni té-ru-bu-ma ma-ṣa-ar-tám ša tám-kà-ri-a ta-am-šu-ḫu-ma uk-ta-na-ša-ad-kà ù ší-be-e áš-ta-na-kà-ku-um ù ú-ra-ki-sú-kà iš-tù 3 ša-na-tim i-li-ku-ma kà-ru-um kà-ni-ìš ṣa-ḫi-ir GAL mì-ší-iḫ-kà ù sú-ri-i-kà il₅-mu-du-ú-ma a-na kà-ri-im kà-né-eš ku-wa-a-tí ù tap-pá-e-kà ú-ša-sí-ḫu-ni-ni-ma i-na kà-ri-im kà-ni-ìš mì-iš-ḫa-am ù sú-re-e a-na ku-wa-a-tí ù tap-pá-e-kà az-ku-ru-ma ṭup-pu-ni iš-tù ITU.KAM lá-pu-tù-ni-ma É kà-ri-im pá-aq-du-ú-ni ša a-na É-tí-kà lá e-ru-bu-ma mì-ma-kà lá al-qé-ú a-na ṭup-pè-e ma-du-tim i-na dí-tim ta-áš-ta-lá-a-ni ša ni-iš a-lim{ki} kà-i-lá a-na a-lim{ki} ù be-li-a a-wa-tí bi₄-lá ki-ma sú-re-e ù mì-iš-ḫa-am az-ku-ru-šu-ni-ma šu-ut i dí-tim ú-ša-e-li-ni lá tù-na-ḫa-ni ú lá tù-ša-a-lá-ni ba-a-am ṭup-pì-ni li-ip-qí-du a-lúm{ki} ù ru-ba-ú-um lu-za-ki-ni-a-tí a-na a-wa-tim a-ni-a-tim kà-ru-um kà-ni-ìš i-dí-ni-a-tí-ma IGI GÍR ša a-šur ší-bu-tí-ni ni-dí-in IGI a-zu-ú DUMU PUZUR₄-a-šur IGI {d}NIN.ŠUBUR-ba-ni DUMU a-šur-ma-lik da-da-a DUMU ni-mar-IŠTAR tap-pá-i-ni